Mastodon: - Kvelertak høres ut som oss
- Da jeg først hørte dem så minnet det meg om en liten gruppe band fra Georgia, som Baroness, Kylesa og Mastodon. Kvelertak høres ut som oss, forteller vokalist og bassist Troy Sanders (38) til VG Nett.I januar spilte Mastodon, som kommer fra Atlanta i Georgia, på Sentrum Scene i Oslo. I løpet av sin 12 år lange karriere har bandet bygget seg opp et rykte som et av de beste bandene i metallsjangeren - og har i år blitt belønnet med Grammy-nominasjon for Best Metal Performance. - Første gang vi turnerte var det 12 stykker som så oss. Neste gang 22. Vi har sakte, men sikkert, bygd oss opp, og det har vært en naturlig og autentisk progresjon. I februar drar bandet på festivalturné til Australia, og der skal de blant annet spille sammen med norske Kvelertak - som slo igjennom med et brak i 2010. - Er det slik du sier det? Veltertak? Det er slik alle i Amerika sier det. Vi spilte med dem i Bergen, og denne gangen skal vi gjøre noen klubbkonserter i Australia i tillegg til festivalene, sammen med Gojira. Det blir tre band som er en perfekt kombinasjon av musikk. - De gjør sin greie veldig bra. Jeg gleder meg til å dele scenen med dem igjen i Australia, sier Sanders til VG. Mastodons plate «The Hunter» er dedikert til gitaristen Brent Hinds avdøde bror Brad, som døde i en jaktulykke like før plateinnspillingen.- Låten «The Hunter» er vakker, og veldig dyp. Den er dedikert direkte til Brad. Men når jeg hører på resten av skiven synes jeg det er mye positiv energi. Jeg var litt redd for at vi skulle ende opp med et mørkt og dystert album, men heldigvis var det veldig terapeutisk for Brent, forteller Sanders. - Jeg er mer enn stolt av bandkameratene mine for hvordan skiven endte opp med å bli, smiler 38-åringen.
Metalkjempene i Mastodon gleder seg til å dele scene med norske Kvelertak.